
Dunaszekcső Községi Önkormányzat Képviselő-testülete

6/2002.

Jegyzőkönyv

Készült a Dunaszekcső Községi Önkormányzat Képviselő-testülete 2002. augusztus 6-án megtartott üléséről.

Jelen vannak:  Hegedüs György polgármester


Tóth András alpolgármester


Bán Ferencné

                          Faller János 



Hetényi Ádám


Molnár Árpád


Witt Józsefné képviselők


Pest Éva jegyző



Igazoltan távol: Guzsván Lajosné, Hauk Zsolt, Szödényi István képviselők

A lakosság részéről: Nédó Péter

Hegedüs György polgármester köszönti a megjelenteket, megállapítja az ülés határozatképességét, mert a 10 fő megválasztott képviselő közül megjelent 7 fő.

Javaslatot tesz a napirendi pontokra, melyeket a testület vita nélkül az alábbiak szerint elfogad. 

1.) Lejárt határidejű határozatok, a két ülés között történt fontosabb események

Előterjesztő: Hegedüs György polgármester

2.) A gyermekjóléti és gyermekvédelmi feladatok ellátása

Előterjesztő: Hegedüs György polgármester

3.) Bursa Hungarica felsőoktatási pályázat 2002/2003.tanévre

Előterjesztő: Hegedüs György polgármester

4.) Az Általános Iskola fűtéskorszerűsítésének kivitelezőjéről

Előterjesztő: Hegedüs György polgármester

5.) A köztisztviselők teljesítményértékeléséhez az önkormányzati célok meghatározása

Előterjesztő: Hegedüs György polgármester

6.) Beépítetlen területek értékesítése

Előterjesztő: Hegedüs György polgármester

7.) Önkormányzathoz érkezett földterület felajánlások

Előterjesztő: Hegedüs György polgármester

8.) Magasabb vezetői megbízatás pótlékának megállapítása

Előterjesztő: Hegedüs György polgármester 

9.) SZMSZ mellékletének kiegészítése

Előterjesztő: Pest Éva jegyző

10.) Osztálybontás az első osztályban

            Előterjesztő: Hetényi Ádám igazgató

11.) Egyebek

Zárt ülésen:

1.) A Helyi Választási Bizottság tagjainak megválasztása

Előterjesztő: Pest Éva jegyző

2.) Dunaszekcsőért Emlékplakett adományozására érkezett  javaslatok alapján döntés

Előterjesztő: Hegedüs György polgármester

NAPIREND TÁRGYALÁSA

1.napirendi pont: Hegedüs György polgármester elmondja, hogy a testület döntésének megfelelően utalásra került az eseti mentőautóhoz és a Stúdió működésének biztosításához elutalásra került a megítélt támogatás.

A fontosabb események között elmondja: A Fehér borút Egyesület képviselője Aleckerné Vincze Katalin felkereste az egyesület rendezvénysorozatával kapcsolatban. Az őszig tartó program szeptember 21-én zárulna községünkben, ennek a napnak a „Rómaiak nyomában” elnevezést adták. Összekapcsolható lenne ez  a nap a már szokásos „Szüreti bállal”, ezt még meg kell szervezni. Indulhatna a rendezvény a gyerekek szüreti felvonulásával és báljával. Napközben az Egyesület tagjai sátrakban vagy egyéb helyeken boraikat kínálnák. A dunafalvi színjátszó csoporttal már tárgyalt, és vállalták is, hogy egy római kori csatát és egy humoros, kornak megfelelő vígjátékot adnának elő. A nap este bállal zárulna. 

Az óvodások, iskolások, nyugdíjasok és a vendégvárók részvételével nagyon szépen sikerült a virágosítás. Egyenlőre eredményesnek is mondható, hiszen a már megszokott törés-zúzás elmaradt, minden virág a helyén van. A gyerekek a padokat is lefestették.  Elmondható erre a szervezésre, hogy sikeres volt, az összefogás jó példájaként szerepelhet a község szépítésében.

Említette már, hogy az önkormányzat pályázaton nyert 1,6 millió forintot internetes oldalak megjelentetésére. Sajnos a pályázat kiírása és a megvalósítás jelentősen eltér, rendkívül sok kérdés nem tisztázott, ezért szakemberek véleményét is kikérve, ezt a pályázatot visszamondtuk, nem kötünk a 3 cég közül egyikkel sem szerződést. Amennyiben majd ilyen igényünk lesz, lényegesen olcsóbban, mohácsi székhelyű céggel lesz módunk szerződést kötni.

A Dunaszekcső Emlékeiért és Jövőjéért Alapítványnak átutaltuk a nyári rendezvénysorozathoz biztosított támogatást. A népi hangszeresek találkozójára, országos versenyére pályázaton is nyert az alapítvány támogatást, de az sajnos a rendezvény napjáig nem érkezett meg, ezért a szervezők kérték, hogy az önkormányzat előlegezze meg, és amikor a támogatás megérkezik a számlájukra, azonnal visszaadják. Nem lehetett megtagadni a kérést, hiszen a rendezvény a pénz nélkül nem sikerült volna, az összeg azon a két napon kellett. Időközben sajnos változás történt a megítélt pályázati összeggel is, újra fogják tárgyalni, valószínűleg csökkentik is az összeget, de ahogy megérkezik az 500000 Ft-ot azonnal megkapjuk. 

Elkészült a krónikánk kézirata, az elírások kijavítása után a mai napon vissza is küldte dr.Erdődy Gyulának. A könyv alcíme, Schiszler János elhangzott mondata után: Baranya Visegrádja és Szentendréje.

Az óvoda helyiségeinek parkettázási munkái a vége felé közelednek. Az iskolában a brigádunk által elvégezhető nyári felújítási munkák elkészültek. Kéri Hetényi Ádámot, hogy számoljon be a további iskolai munkákról, valamint Bán Ferencnét a napközi konyhában folyó munkálatokról.

Hetényi Ádám: A kötelező eszközök közül a szaktanterem bútorzatát az elmúlt év végén megvásároltuk, de a folytatás csak most sikerült. Az asztalokat fel kellett szerelni mosogatóval, csapokkal. Már ez is elkészült, most a gáz és a víz asztalokhoz történő vezetése következik. Ehhez fel kell bontani a parkettát, már a helyszínen voltak a szakemberek, vízvezeték szerelő, kőműves, a tervek alapján megszervezték a munkákat. Az idei év feladata még a nyelvi labor. Sajnos nem az eredeti elképzelések fognak megvalósulni, mert a pályázati pénz lényegesen kevesebb lett, mint azt vártuk, így egy mobil nyelvi labor kiépítése fog megtörténni. Elkészült a tornaterem tetőzete, szerencsére még nem ázott be. Ami nagy öröm mindenki számára, hogy elkészült a B.épület tetőszerkezete is. A további feladat a fűtés korszerűsítése, mely már napirenden van.

A tornaterem mellett kialakítottak egy kézmosót, ahol inni is lehet.

Kérése is lenne. A tornaterem gyönyörű fehér volt a festés után, de már a labda nyomok ott vannak a falon. Most nem fogható a gyerekekre, a tömegsportosok használják. Vigyázzanak jobban. 

Bán Ferencné: Az épület hátsó részén megszüntette a lomtár helyiséget. Az étterem mennyezete felújítva, a meszelés is megtörtént és kicserélték a mennyezeti világítást is. Az oldalfalon a burkolatot lelakkozták. A vizesblokk kimeszelése is kész, a csapokat megjavították. Az előtérben felállításra került a két részes mosogató a szállítóedények mosogatására, még a szennyvízelvezetés nyomainak a helyreállítása van itt vissza. A zöldséges előkészítőben kész a csempézés és a zöldség és tojás mosó. A zuhanyozó már majdnem elkészült, bojler és kézmosó kell még. A húselőkészítőben a két részes mosogató, a kézmosó, a fehérmosogató és a kézmosó is kész. Az udvar felőli részen a külső meszelés is elkészült. Ezek az elvégzett feladatok soknak tűnnek, de még mindig sok minden nincs meg, amelyet elvár az ÁNTSZ. A HACCP-nek nem csak az elméleti részének kell meglennie, hanem a kivitelezés is kell. Mindenhol saválló burkolatot várnak el, fa nem lehet sehol a konyhában. Kapcsolatai révén igyekszik külföldről jótékonysági támogatásból ilyen eszközöket beszerezni. 

A soron következő áthelyezés az élelmezésvezetői iroda lesz, ahova az Rt-től kapott már egy íróasztalt. Az ebédlő és a hátsó kazánház közötti helyiséget szeretné irodának, a volt tálaló ablakon keresztül történhetne a térítési díjak beszedése. Ide már csak linóleumot vagy filcet kell venni.

Szeretné, ha a testület tagjai személyesen is meggyőződnének a konyha állapotáról, kéri, hogy az ülés után nézzék meg. Most már 200-300 főre főznek, ehhez a feltételeket meg kell teremteni, várni nem lehet, mert az ÁNTSZ bezáratja az intézményt. 

Tóth András: Természetesen jó lenne, ha megnéznénk az intézményt. Tudnia kellene a testületnek, hogy mekkora összegre lenne még szükség. 2003.január 1-től érvényesek lesznek az új előírások, tehát ami még szükséges azt meg kell csinálni. Az elmúlt 3-4 évben nagyon sokszor beszéltünk a napköziről, de eddig semmi nem történt. Most egészen mást lehet hallani, sok a változás. Külföldi kuncsorgás ne legyen, ne járassuk le magunkat.

Legutoljára áprilisban járt a választáskor az épületben és megállapította, hogy a kapualj borzalmasan néz ki. Azt legalább a választás napjára helyre kell hozni, ott megint szavazóhelyiség lesz.

Molnár Árpád: A tornateremben már felfedezte a labdanyomokat a falon, szólni kell a pénteki tömegsportosoknak, mások nem lehettek.

A balatoni tábor felújításáról szeretne információkat hallani.

Bán Ferencné: A faházak hátsó falának cseréje a megbeszéltek szerint megtörtént. Kész lett a nyitásra a külső-belső festés is, ami visszamaradt, az az épületek eleje. Az ágyak cseréje is sikerült időre, az ablakok üvegezése és az új szúnyoghálók felszerelése, valamint a WC-k felújítása  is kész lett. 

Faller János: Hűtőgép vásárlás is volt a konyhán és az elhangzottak is nagy összegek. Mi lesz erre a fedezet és hol fog jelentkezni kiadásként, a konyhánál vagy az önkormányzatnál?

Bán Ferencné: Az edényvásárlásra kapott 500000 Ft a konyhai kiadásokat nem fogja fedezni, erre a konyha költségvetése nem elegendő.

Hegedüs György: A konyhánál kerülnek a kiadások könyvelésre, a túllépés a tartalék terhére megy.   

Faller János: Jó lenne azért látni, hogy mi megy a saját költségvetéséből és mi az önkormányzat költségvetéséből! Volt-e testületi döntés az alapítványnak  adott előlegről? Úgy tudja, hogy a polgármester saját hatáskörben csak 50000 Ft-ról dönthet. Nem lenne jó, ha elúszna a pénzünk!

Hegedüs György: Biztosan visszakapjuk az előleget. A pénzügyi bizottság vezetőjével beszélte meg, gyorsan kellett dönteni, jött a hétvége és ha nem adjuk az előleget, akkor elmarad az országosan meghirdetett rendezvény.

Több hozzászólás a napirendi ponttal kapcsolatban nem volt, a testület 7 szavazattal 0 ellenében a következő határozatot hozta:


41/2002.(VIII.6.)Kt.számú határozat


a lejárt határidejű határozatokról és a két ülés                                


között történt fontosabb eseményekről 


A képviselő-testület a lejárt határidejű határozatok-


ról szóló beszámolót és a két ülés között történt fon-

 
tosabb eseményekről szóló beszámolót elfogadja.

2.napirendi pont: (Az előterjesztés írásban meghívóval együtt megküldve a képviselőknek.)

Hegedüs György polgármester elmondja, hogy a társulás legutóbbi mohácsi ülésén a jelenlevők szorgalmazták azt, hogy a jegyzők és a szolgálat között jobb legyen a kapcsolat, szorosabb legyen az együttműködés, legyenek eseti megbeszélések. Nem minden településen egyforma a lakosság összetétele, ezért az esetszámok és lényegesen különbözőek. Emmert Józsefné ma nem jelent meg az ülésen, szabadságon van, ezért a jegyző fog válaszolni a felvetett problémákra. 

Pest Éva: Dunaszekcsőn nagyon jó a kapcsolat a gyermekvédelmi feladatokat vállalók között: védőnő, iskolai gyermekvédelmis pedagógus, családgondozó, hivatal. A jelzőrendszer működik és ezt nagyon fontosnak tartja, mert a megelőzésen kell lennie a hangsúlynak. Vannak olyan szülők, akiket alapvető feladatokra kell megtanítani, normális életvitel felé terelni az életüket, hogy a gyermek a családban maradhasson. A segítők minden tőlük telhetőt megtettek és megtesznek. Sajnos mégis előfordult, hogy a gyermeket otthonba kellett szállítani, de ez nagyon rossz érzés. De nem mindig van választási lehetőség. Kihangsúlyozza, hogy a jelzőrendszer további erősítése nagyon fontos feladat.

Hetényi Ádám: Segítséget kérne a gyermekvédelmi feladatokat ellátóktól. Több olyan gyermek jár az általános iskolába aki nem oda való. A segítséget ahhoz kéri, hogy meg kellene győzni a szülőket, hogy képességeinek megfelelő iskolába írassák be a gyermeküket, ahol lehetőséget kap arra, hogy elvégezze a 8 osztályt. Ott legalább esélyt kapnak ezek a gyerekek. Ha itt marad, akkor sajnos „kiöregszik”, osztályismétlésekkel küszködik és sosem fejezi be az általános iskolát. Itt jön elő kihangsúlyozottan a fejlesztő pedagógus kérdése is, hiszen azzal lehetne eredményeket produkálni. 

Hegedüs György: A pénzbeli ellátásoknál látható, hogy az elmúlt évben közel 1 millió forint került kifizetésre. Ebből is látható a családok anyagi helyzete. Nagy a szegénység, ezeknél a családoknál mindegyiknél 20100 Ft alatt van az egy főre jutó jövedelem.

Az előterjesztéssel kapcsolatban több kérdés, hozzászólás nem hangzott el, a testület 7 szavazattal 0 ellenében a következő határozatot hozta:

42/2002.(VIII.8.)Kt.számú határozat

a 2001.évi gyermekjóléti és gyermekvédelmi feladatok ellátásáról

A képviselő-testület az önkormányzat 2001.évi gyermekjóléti és gyermekvédelmi feladatairól szóló beszámolót elfogadja, a feladatok ellátását színvonalasnak tartja.  Fontos a megelőzés, ennek érdekében az intézmények  továbbra is együttműködve lássák el az önkormányzati feladatot, hatékonyan működjön továbbra is a jelzőrendszer.

3.napirendi pont: Hegedüs György elmondja, hogy eddig sikeresen támogattuk felsőoktatási intézményekbe járó fiataljainkat. A 2002/2003-as tanévben ha továbbra is támogatni kívánjuk diákjainkat, akkor erről ma határoznunk kell. A fiatalok újra jelentkezhetnek és a lehetőségeink szerint támogatjuk továbbtanulásukat.

A napirenddel kapcsolatban kérdés, hozzászólás nem hangzott el, a testület 7 szavazattal 0 ellenében a következő határozatot hozta:

43/2002.(VIII.6.) Kt.számú határozat

a Bursa Hungarica Felsőoktatási Ösztöndíj pályázatról

A képviselő-testület a Bursa Hungarica Felsőoktatási Ösztöndíj pályázattal a 2002/2003-as tanévben is támogatni kívánja a felsőoktatási intézmények  dunaszekcsői hallgatóit.

Határidő: azonnal

Felelős: Hegedüs György polgármester

4.napirendi pont: Hegedüs György polgármester elmondja, hogy ma még nem dönthetünk a kivitelező személyéről, mert összesen csak egy vállalkozás jelentkezett és magasabb is a költsége, mint az elkészített költségvetés. Nem vette le a napirendről, mert tájékoztatni kívánta erről a képviselőket. Akik megnézték a terveket, összesen öten,  mind olyan komoly munkának vélték, hogy nem merték vállalni, nincs hozzá kellő felkészültségük. Csak komoly cég képes ezt a feladatot ellátni, ezért nincs több jelentkező csak egy. 

Faller János: A mostani kazánokat nem kellene kivinni, maradhatnának a helyükön. Hely kellene az új kazánháznak és új kéményt kell hozzá építeni.

Hegedüs György: A tervek így készültek, ezt így kell megépíteni.

Még ha nem is döntünk ma, akkor is a fűtésidőszak kezdetére elkészülhetne a felújítás. Kb. az anyagi fedezete is akkorra állna össze. A következő testületi ülésen várhatóan dönthet a testület a kivitelezésről.

Hetényi Ádám: Esetleg a tervező tárgyalhatna a kivitelezővel, ketten jobban tudnának a megvalósításon egyezkedni.

5.napirendi pont: (Írásos előterjesztés a meghívóval együtt kiküldve a képviselőknek.)

Hegedüs György polgármester elmondja, hogy a célok meghatározása törvényi kötelezettség, ezért került ma napirendi pontként az ülésen.

Pest Éva elmondja, hogy minden egyes köztisztviselőre személyre szabva munkaköréhez igazítva kell elkészítenie a feladatokra lebontott célokat. Ennek teljesítési minősége és mennyisége alapján lesz a hivatalvezetőnek lehetősége az értékelésre.

A napirenddel kapcsolatban vita nem alakult ki, a testület 7 szavazattal 0 ellenében a következő határozatot hozta:

 44/2002.(VIII.6.) Kt.számú határozat

a köztisztviselők teljesítményértékeléséhez az önkormányzati célok meghatározása
A képviselő-testület elfogadja a köztisztviselők teljesítményértékelésének alapjául szolgáló, a határozat mellékletében megállapított kiemelt önkormányzati célokat.

Határidő: azonnal

Felelős: Pest Éva jegyző

6.napirendi pont: Hegedüs György polgármester elmondja, hogy két ingatlanra is érkezett vételi ajánlat. Egyik előző ülésen a haszonbérlő már kérvényezte a beépítetlen földterület értékesítését, de az időközbeni családi változások miatt már nem kívánja megvásárolni, sőt a haszonbérleti jogról is lemondott. A területre új kérelem érkezett.

(A kérelem a jegyzőkönyv melléklete.)

A képviselő-testület vita nélkül 7 szavazattal 0 ellenében a következő határozatot hozta:

45/2002.(VIII.6.) Kt.számú határozat

beépítetlen földterület értékesítéséről

A képviselő-testület hatályon kívül helyezi a 18/2002.(III.12.)Kt.számú határozatát.

A képviselő-testület az önkormányzat tulajdonában levő 424 hrsz-ú 5903 m2 nagyságú ingatlanát értékesíti 500000 Ft összegért Jobstmann Károly Dunaszekcső, Damjanich u.37.szám alatti lakos részére.

Határidő: azonnal

Felelős: Hegedüs György polgármester

Hegedüs György polgármester ismerteti Darvasi Albert kérelmét. (A kérelem a jegyzőkönyv melléklete.) Talán ezzel az adásvétellel most már lerendeződne ennek a földterületnek a sorsa is. Hosszú évek óta húzódó kérdés, a terület az önkormányzaté, a rajta levő épület Dicső Szabolcs tulajdona. Darvasi Albert az épületet már megvásárolta, ezért kérné a hozzátartozó földterületet is megvásárlásra. A terület nagysága 558 m2. Az üdülőövezetben  a telkeket 500 Ft/m2 áron értékesítjük. Itt azért egy kicsit más a helyzet, ezért javasolja, hogy ha úgy dönt a testület, hogy értékesíti az önkormányzat, akkor javasol 300 Ft/m2 árat, az 167000 Ft-ot jelent.

Az adásvételt javasolja, hogy lerendeződjön a sorsa az ingatlannak.

A testület tagjai az eladással egyetértenek, a javasolt árat azonban alacsonynak tartják. Az 500 Ft/m2 árat tartják reálisabbnak, ezért felhatalmazzák a polgármestert, hogy a vevővel tárgyaljon, és lehetőleg minél közelebb az általuk javasolt árhoz, állapodjon meg vele az adásvételben. 

A képviselő-testület 7 szavazattal 0 ellenében a következő határozatot hozta:

46/2002.(VIII.6.) Kt.számú határozat

telek értékesítésről

A képviselő-testület az önkormányzat tulajdonában levő 277/46 hrsz.-ú, 558 m2 nagyságú telket értékesíti Darvasi Albert Dunaszekcső, Kossuth L.u.12.szám alatti lakos részére.

Felhatalmazza a képviselő-testület a polgármestert a vételárban történő megegyezésre (300-500 Ft/m2) és az adásvétel megkötésére.

Határidő: azonnal

Felelős: Hegedüs György polgármester

7.napirendi pont: Hegedüs György polgármester elmondja, hogy a Földhivatal az ellenőrzései alkalmával megállapította, hogy rendkívül sok a parlagon hagyott földterület. A tulajdonosokat felszólították, hogy műveljék meg a területeiket, ellenkező esetben bírságot helyeztek kilátásba. A tulajdonosok sok esetben nem is tudnak arról, hogy a parlag terület az övék, pl.örökölték, és azt sem tudják, hogy merre van. Több felajánlás érkezett, hogy ingyenesen átadnák az önkormányzatnak a földet, erről kellene ma dönteni, megfogalmazva az elvet, hogy elfogadja-e az önkormányzat, vagy sem. 

Faller János: Fogadjuk el, kerüljön a tulajdonunkba, utána vagy értékesítjük vagy haszonbérletbe adjuk. A szomszédos területek gazdáit fel kell kutatni, felajánlani adásvételre.

Hegedüs György: A lényeg az, hogy ne maradjanak parlagon a földterületek, szorgalmazni szükséges a haszonbérleti lehetőséget.

A testület vita nélkül 7 szavazattal 0 ellenében a következő határozatot hozta:

47/2002.(VIII.6.) Kt.számú határozat

az önkormányzatnak felajánlott földterületekről

A képviselő-testület a tulajdonosok által térítésmentesen felajánlott parlag földterületeket elfogadja. 

Határidő: azonnal

Felelős: Hegedüs György polgármester

8.napirendi pont: Hegedüs György polgármester elmondja, hogy az előző ülésen döntött a testület az általános iskola új igazgatójának személyéről. Az igazgató feladatához magasabb vezetői megbízást kap, ezzel együtt pótlék jár részére. A pótlék mértékét az éves költségvetési törvényben közzétett közalkalmazotti pótlékalap és 200-300% között – a fenntartó által – meghatározott % szorzata adja. Az idei pótlékalap 17100 Ft. A %-ra javasol 250%-ot.

A képviselő-testület vita nélkül 7 szavazattal 0 ellenében a következő határozatot hozta:

48/2002.(VIII.6.) Kt.számú határozat

az általános iskola igazgatójának magasabb vezetői pólékáról

A képviselő-testület az általános iskola igazgatója magasabb vezetői pótlékának mértékét a közalkalmazotti pótlékalap 250%-ában állapítja meg.

Határidő: 2002.augusztus 15-től

Felelős: Hegedüs György polgármester

9.napirendi pont:  Pest Éva jegyző elmondja, hogy az SZMSZ mellékletében módosítani szükséges a köztisztviselők képzettségi pótlékának szabályozását. A kiegészítés szerint meg kell pontosan határozni azt a munkakört és azt a képzettséget, mely szerint jogosult a köztisztviselő a pótlékra. A kiegészítés: pénzügyi főmunkatárs és mérlegképes könyvelő. 

A testület vita nélkül 7 szavazattal 0 ellenében a következő rendeletet alkotta:

9/2002.(VIII.21.)számú

önkormányzati rendelet

a Szervezeti és Működési Szabályzatról szóló 2/1996.(III.7.)számú önkormányzati rendelet módosításáról

(Az elfogadott rendelet a jegyzőkönyv melléklete.)

10.napirendi pont: Hetényi Ádám az általános iskola igazgatója elmondja, hogy a szeptemberben induló első osztályosok létszáma  24+3  fő. Ahhoz, hogy az iskola eleget tudjon tenni a feladatának szükséges lenne az osztálybontás, és szeptemberben két első osztály indulna.

Faller János: Indokoltnak tartja az osztály kétfelé bontását matematika-, magyar- és német- órákon. 

A képviselő-testület 7 szavazattal 0 ellenében a következő határozatot hozta:

49/2002.(VIII.6.)Kt.számú határozat

osztálybontásról

A képviselő-testület a 2002/2003-as tanévben az első osztályba beiratkozott gyermekek létszámát figyelembe véve hozzájárul ahhoz, hogy az általános iskolában két első osztály induljon.

Határidő: azonnal

Felelős: általános iskola igazgatója és polgármester

11.napirendi pont: Egyebek

Nédó Péter: Az előző ülésen a hozzászólásából kimaradt a sport. A településeik az újságjaikban közzéteszik, ha a fiataljaik sportsikereket érnek el. Nálunk ez is hiányzik, mert az újságban sem a foci, sem az asztalitenisz sikerei nem jelentek meg. Az asztaliteniszesek szép sikert értek el, és Faller Jánosnak és köszönet járna azért, hogy létrehozta, elindította a focicsapatot.

Azt mondjuk, hogy annyira fontos számunkra a turizmus. Itt volt a községben egy német csapat, és nem mi láttuk őket vendégül, hanem ők az ittenieket.

Felhívja a figyelmet arra, hogy közeleg a választás, és ott olyan képviselők és polgármester induljon, aki azon dolgozik, hogy Dunaszekcső márkanév legyen. Köszönetet mond Faller Jánosnak a szervezésért, az edényekért. Szomorú, ahogy ez a rendezvény lezajlott.

Utána járt a múltkori ülésen kapott rendőrségi válasznak is, és nem igaz, hogy nem tehet a község vezetése semmit sem a helyzet megváltoztatásáért. El kell érni, hogy itt legyen a községben a kmb.-s, és ne máshol. Amit ő elmondott az igaz, vállalja is a felelősséget.

A polgármester elsődleges feladata kell, hogy legyen az , hogy a törvényes rend érdekében konszenzusra jusson a rendőrkapitánnyal. Ha rendszeresen itt mozognának a rendőrök és igazoltatnának, akkor nem lenne mindig az a gyülekező a Posta előtt. Ő az elmúlt ülésen is csak azt kifogásolta, hogy itt legyenek a rendőreink és ne máshol. Személy szerint egyik rendőrrel sincs semmiféle problémája. 

Hegedüs György: Testületi ülésen a közrend és közvédelem helyzetéről beszámolhat a Rendőrkapitányság. Erre már volt példa. A rendőreink a kapitányság állományában vannak, beosztásukat a parancsnokuk készíti el, nem csak Dunaszekcsőn teljesítenek szolgálatot. Azt mi nem is tudhatjuk, hogy mikor és hol vannak.

A sport azért nem került az újság oldalaira, mert már nem volt hely és a foci  azért sem kerülhetett bele, mert legitim csapatról lehet számot adni.

A német csapattal kapcsolatban igen kevés információja volt. A kérés az volt felé, hogy a  rendezvényre utaljunk át az egyesületnek még támogatást, és vegyen részt a meccsen, mert találkozhat is a német vezetőkkel. Elrendezte a konyhával az edényeket is. Ezzel szemben, részt vett a meccsen, de senkivel nem találkozott. Kérdése így, hogy jön ebbe a képbe egyáltalán az önkormányzat és a polgármester.

Faller János: Teljesen igaza van a polgármesternek. Ez a rendezvény nem előre megszervezett dolog volt. Ismeretség révén jutott el a német csapat Dunaszekcsőre és kérték, hogy hadd focizzanak egyet a csapattal. Az önkormányzatnak ehhez az egészhez semmi köze nem volt. A német vezetőkkel a találkozás is elmaradt, nem tudott sajnos ezzel foglalkozni, mert ő is az utolsó pillanatokban ért fel a pályára.

Tóth András: Végig kell nézni a csőtörések helyszíneit és helyreállítást kérni a DRV Rt-től. Az Ady Endre utcában az Újszásziék előtt volt nemrégiben csőtörés és ott maradt egy kb.40x40 cm-es 15 cm mély lyuk. Úgy tűnik, hogy nem lehet kivárni azt az időt, amíg a DRV intézkedik, ezért ha másképpen nem lehet akkor csináltassa meg az önkormányzat, a költségeket pedig a DRV-re kell terhelni.

Molnár Árpád: Visszatérve még egy gondolat erejéig a Nédó Péter hozzászólásához: nem hajlandó eltűrni, hogy bárki is oktalanul sértegesse az önkormányzat, és őt magát sem, mint önkormányzati képviselőt, ezért ezt ki kéri magának.

Witt Józsefné: Információt kér arról, hogy valóban megkereste-e a Polgármesteri Hivatal a

 dunafalvi önkormányzatot a túl oldalon levő Disco miatt.

A Móricz Zs.utcába sokáig kérték a járdalapokat az árokhoz– Hergenrőder, Somos, Hardi – de nem kaptak. Szeretné tudni, hogy most miért kaptak az újonnan odaköltözők.

A csapadékvíz-elvezető árkot ki kell pucolni a 

Hegedüs György: Műszaki szempontból indokolt volt az árok burkolása azon a részen. Ők maguk megcsinálják, két hetet kaptak a munka elvégzésére.

Nédó Péter: A Duna part kövezése érdekében is szükséges intézkedni.

Hegedüs György: A Vízügyi Igazgatóság az a szerv, mely ennek érdekében tehet valamit is, ezért tájékoztatni fogja őket erről a kérésről.

Faller János: Jutunk-e valamire az Aliscabau-val az úthelyreállítások ügyében? Ezt az elvégezendő munkát ellenőrizni kell, és szeretne ennek a bizottságnak a tagja lenni.

A gázközmű vagyonról olvasott az újságban. Számíthat-e még bevételre ebből az önkormányzatunk?

Hegedüs György: Az 1993.augusztus előtti gázközmű vagyonból már részesültünk. Most az 1995.utáni közművesítés megosztása történik. Sajnos sok irat nincs meg, Molnár Árpádnéval kutattak az iratok után. A DDGÁZ készített egy igazolást a vagyon nagyságáról, de nincsenek hozzá meg a bizonylatok. Az igényt benyújtjuk, a bizonylatok felkutatásával tovább próbálkozunk.

Tóth András: A bizonylatoknak meg kell lenni, az akkori építőközösség vezetőit meg kell keresni.

Hetényi Ádám: A Nyugdíjasházról szeretne információt kérni.

Hegedüs György: A terv kész, az építési engedélyt is megkaptuk már. A Széchenyi terv jelenleg áll. Igaz, hogy így csak később, de beadjuk a pályázatot.

Bán Ferencné: A Petőfi utca 117. elé (Theisz János) belső út burkolatához zúzott kőre lenne szükség.

Hegedüs György: Ott már akartak ezzel próbálkozni, de nem lehetséges. Az út magasításával a vízelvezetés megszűnne.

Nédó Péter: A Halász u.19.előtti szakaszon helyreállítás szükséges, erre fel kellene hívni a gázosok figyelmét.

A nyilvános ülésen több napirend és hozzászólás nem hangzott el, a testület zárt ülésen folytatta a munkáját.

                                                                 Kmf. 

Hegedüs György                                                                                                    Pest Éva  

  polgármester                                                                                                          jegyző

